**Notă informativă**

**la proiectul hotărârii Guvernului cu privire la aprobarea Programului de sprijin pentru dezvoltarea întreprinderilor mici și mijlocii în domeniul turismului rural**

|  |
| --- |
| **1. Denumirea autorului și, după caz, a participanților la elaborarea proiectului** |
| Proiectul hotărârii Guvernului cu privire la aprobarea Programului de sprijin pentru dezvoltarea întreprinderilor mici și mijlocii în domeniul turismului rural (în continuare - *proiect*) a fost elaborat de către Ministerul Economiei, de comun cu Instituția Publică Organizația pentru Dezvoltarea Antreprenoriatului. |
| **2. Condițiile ce au impus elaborarea proiectului de act normativ și finalitățile urmărite** |
| Întreprinderile micro, mici și mijlocii se confruntă cu diverse provocări, cum ar fi accesul redus la resurse financiare și umane, accesul limitat la piețe, adoptarea scăzută a tehnologiilor și incapacitatea de creștere exponențială. De asemenea, există diferențe notabile între ÎMM-urile urbane și rurale, cele din urmă având în față probleme majore care le împiedică performanța și sunt mai greu de gestionat, mai ales într-o economie în tranziție precum cea a Republicii Moldova. La fel, se raportează un nivel ridicat de inegalitate în accesibilitatea și utilizarea TIC. Astfel, conform Biroului Național de Statistică, în 2018, dotarea gospodăriilor cu calculatoare era de 62% în mediul urban și 42% în mediul rural.Dezechilibrul dintre ÎMM-urile urbane și cele rurale există în Republica Moldova din mai multe motive, precum alocațiile financiare majore care se fac în zonele urbane, urmate de concentrarea forței de muncă calificate în capitală și gradul mai ridicat de adoptare a tehnologiilor digitale în orașe. Discrepanța dintre ÎMM-urile din zonele rurale și urbane este amplificată de factori socioeconomici și demografici. Muncitorii migranți din zonele rurale ale Moldovei, cu vârsta de până la 35 de ani, constituie peste 45% în 2019 ([studiul „Profilul și provocările actuale ale lucrătorilor migranți moldoveni”, 2020, PNUD și OIM Moldova](https://www.undp.org/moldova/publications/profile-and-current-challenges-moldovan-migrant-workers)), veniturile populației rurale în 2021 sunt de 1,4 ori mai mici decât veniturile populației urbane și depind într-o măsură mai mare de remitențe, acestea având o pondere în venituri de 15,4% față de 9,5% ([”Veniturile și cheltuielile populației în anul 2021”, publicat de Biroul Național de Statistică](https://statistica.gov.md/newsview.php?l=ro&idc=168&id=7344&parent=0)).În contextul provocărilor cu care se confruntă ÎMM-urile rurale, activitatea turistică în Republica Moldova în prezent își revine treptat în urma epidemiei de COVID-19. De asemenea, este de așteptat că turismul va intra într-o etapă de redresare post-conflict, ceea ce reprezintă două situații care necesită sprijin pentru ÎMM-urile din domeniul turismului rural.ÎMM-urile din domeniul turismului rural pot aduce beneficii comunităților rurale, economiei și mediului, diminuând presiunea cauzată de afluența mare de turiști în unele regiuni și, prin diversificare, depășind caracterul sezonier pronunțat. Într-un document care prezintă anumite răspunsuri la nivel de politici, Gruparea europeană de cooperare teritorială menționează exemple de studii de caz din regiunile rurale aflate în scădere, pentru a indica faptul că zonele rurale se bazează mai mult pe întreprinderi mai mici, cu o pondere medie a angajării cu circa 10% (38% în medie) mai mare decât în mediul urban (27% în medie).Strategia națională de dezvoltare ”Moldova 2030” pune accent pe creșterea veniturilor din surse durabile și atenuarea inegalităților economice (obiectivul 1). În acest context, sprijinirea dezvoltării turismului poate facilita atenuarea inegalității veniturilor în zonele rurale, asigurând în același timp profituri durabile prin intermediul parteneriatelor în cadrul ecosistemului turismului rural. Acțiunile specifice din cadrul acestui obiectiv care sunt, de asemenea, asociate cu obiectivele de dezvoltare durabilă ale Agendei 2030 de dezvoltare durabilă, se referă la:* 8.3 Promovarea unor politici orientate spre dezvoltare care susțin activitățile productive, crearea locurilor de muncă decente, antreprenoriatul, creativitatea și inovația, și care încurajează formalizarea și creșterea întreprinderilor micro, mici și mijlocii, inclusiv prin acces la servicii financiare;
* 8.9 Până în 2030, elaborarea și implementarea politicilor pentru promovarea turismului durabil, care creează locuri de muncă și promovează cultura și produsele locale

Încurajarea antreprenoriatului și a parteneriatelor de-a lungul lanțului valoric al turismului rural și diversificarea produselor ÎMM-urilor rurale cu o ofertă turistică este o modalitate durabilă de a genera și mobiliza valoare la nivel local prin utilizarea activelor locale din sectoarele asociate turismului rural (agricultură, cultură, alimente și băuturi, evenimente, etc.) și, prin urmare, contribuie la crearea locurilor de muncă și la veniturile din export. |
| **3. Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Proiectul nu are drept scop armonizarea legislației naționale cu legislația Uniunii Europene. |
| **4. Principalele prevederi ale proiectului și evidențierea elementelor noi** |
| Prin proiect se aprobă Programul de sprijin pentru dezvoltarea întreprinderilor mici și mijlocii în domeniul turismului rural (în continuare – Program).Scopul Programului este de a contribui la dezvoltarea economiei prin activități de turism rural, favorizând inițiative de antreprenoriat în cadrul ecosistemului ÎMM-urilor din domeniul turismului rural și valorificând resursele naturale și culturale ale localităților din mediul rural.Obiectivul general al Programului este creșterea nivelului de competitivitate a întreprinderilor micro, mici și mijlocii din domeniul turismului pentru dezvoltarea produselor și serviciilor pe întreg lanțul valoric al turismului rural.Programul este orientat spre atingerea următoarelor obiective specifice: 1. creșterea gradului de conștientizare cu privire la importanța valorificării și promovării patrimoniului cultural național;
2. sporirea numărului de locuri de muncă, menținerea unor meserii tradiționale, atragerea populației în practicarea diferitelor forme de turism;
3. dezvoltarea produselor și serviciilor turistice ale ÎMM-urilor;
4. îmbunătățirea și diversificarea ofertelor locale și regionale de turism rural.

Programul este structurat în următoarele componente: 1) Componenta I – Informare și promovare;2) Componenta II – Suport financiar nerambursabil;3) Componenta III – Monitorizare și evaluare.Componenta I - Informare și promovareComponenta I include un set de activități complexe și are ca scop diseminarea informației privind derularea implementării tuturor etapelor, obiectivele și condițiile Programului, pentru a atrage grupul-țintă în număr suficient.Instituția Publică Organizația pentru Dezvoltarea Antreprenoriatului va elabora materiale promoționale și va organiza evenimente pentru promovarea Programului, precum:1)sesiuni de informare, evenimente tematice;2)emisiuni TV și radio la posturile naționale și locale;3)alte elemente de vizibilitate.Instituția Publică Organizația pentru Dezvoltarea Antreprenoriatului va acorda suport informațional întreprinderilor mici și mijlocii, autorităților publice locale, incubatoarelor de afaceri, altor instituții/organizații de suport în afaceri în scopul promovării turismului rural.Componenta II - Suport financiar nerambursabilSuportul financiar se acordă sub formă de finanțare nerambursabilă (grant), având ca scop dezvoltarea întreprinderilor mici și mijlocii în domeniul turismului rural.Suportul financiar nerambursabil este de maxim 70 % din valoarea proiectului investițional și nu poate depăși suma de 500 000 de lei per beneficiar.Suportul financiar nerambursabil va fi transferat direct către beneficiar în două tranșe:1)I tranșă – în cuantum de 50 % din valoarea aprobată a grantului, după prezentarea setului complet de acte ce confirmă investirea contribuției proprii;2)II tranșă – în cuantum de 50 % din valoarea aprobată a grantului, după implementarea completă a proiectului investițional, cu condiția prezentării setului complet de acte confirmative.Componenta III – Monitorizare și evaluareActivitățile componentei III au ca scop monitorizarea realizării proiectelor investiționale, identificarea și diminuarea riscurilor care pot provoca situații de criză, determinarea tacticilor de comunicare cu beneficiarii de resurse financiare nerambursabile, precum și evaluarea impactului acestora, ceea ce presupune:1)monitorizarea beneficiarului de către Instituția Publică Organizația pentru Dezvoltarea Antreprenoriatului;2)urmărirea respectării condițiilor și utilizării resurselor financiare conform destinației stabilite în contractul de finanțare nerambursabilă;3)evaluarea impactului asupra întreprinderii, domeniul/mediului economic și social în general;4)monitorizarea beneficiarilor Programului pentru o perioadă de 24 de luni de la data prezentării setului complet de acte care confirmă utilizarea resurselor financiare conform destinației.În cazul nerespectării condițiilor Programului, beneficiarul grantului va fi obligat sa ramburseze mijloacele financiare acordate.Instituția Publică Organizația pentru Dezvoltarea Antreprenoriatului va efectua monitorizarea la etapa post finanțare, verificarea finală aferentă monitorizării și va solicita de la beneficiari, la necesitate, rapoarte de performanță cu informații necesare.  |
| **5. Fundamentarea economico-financiară** |
| Termenul de implementare a Programului de sprijin pentru dezvoltarea întreprinderilor mici și mijlocii în domeniul turismului rural este de 36 de luni, cu posibilitatea de a fi prelungit pe baza mijloacelor financiare suplimentare disponibile.Pentru realizarea Programului se propune un buget estimativ de 30 000 000 de lei pentru 3 ani de zile, cu posibilitatea de a fi suplinit cu fonduri ale donatorilor locali și externi. Implementarea Programului se va realiza în dependență de mijloacele financiare disponibile.Finanțarea activităților în cadrul Programuluide sprijin pentru dezvoltarea întreprinderilor mici și mijlocii în domeniul turismului rural se va efectua din contul și în limitele alocațiilor bugetului Ministerului Dezvoltării Economice și Digitalizării (bugetului ODA destinat implementării programelor de suport), precum și din contul asistenței financiare externe.Concomitent, evidențiem că în perioada următoare, IP ODA urmează să semneze ***Acordul cu Uniunea Europeană privind schema de granturi directe,*** în cadrul căruia este prevăzută suma de 500 000 EUR (cca 10 mln lei) pentru implementarea Programul de sprijin pentru dezvoltarea ÎMM în domeniul turismului rural, pe întreaga sa perioadă. Totodată, Programul ar putea fi suplinit pe viitor cu resurse suplimentare și din partea altor donatori strategici.Subsidiar menționăm că, în ***Programul Indicativ Multianual al Uniunii Europene pentru Republica Moldova 2021-2027 (MIP)***, IP ODA este responsabilă de realizarea acțiunii de *Reducere a discrepanțelor între regiuni și între zonele urbane și zonele rurale din Moldova,* iar Programul ”Turism rural” este unul din mecanistele directe pentru realizarea acestei acțiuni și pentru susținerea financiară nerambursabilă a întreprinderilor mici și mijlocii din țară.Se preconizează că implementarea Programului va contribui la susținerea financiară a cel puțin 50 de întreprinderi mici și mijlocii, ceea ce va genera următoarele rezultate: cel puțin 60% din beneficiari vor înregistra o creștere economică; volumul de investiții în economia națională va fi în creștere cu circa 40 000 000 lei; cel puțin 100 de locuri de muncă vor fi menținute și 50 noi create; cel puțin 25 de întreprinderi își vor diversifica gama de servicii și produse. |
| **6. Modul de încorporare a actului în cadrul normativ în vigoare** |
| Proiectul nu necesită modificarea, abrogarea sau elaborarea de noi acte normative. |
| **7. Avizarea și consultarea publică a proiectului** |
| Avizul privind inițierea procesului de elaborare a proiectului hotărârii Guvernului, cu privire la aprobarea Programului de sprijin pentru dezvoltarea întreprinderilor mici și mijlocii din domeniul turismului rural a fost publicat pe site-ul particip.gov.md: [https://particip.gov.md/ro/document/stages/\*/9881](https://particip.gov.md/ro/document/stages/%2A/9881)În conformitate cu prevederile Regulamentului Guvernului, aprobat prin Hotărârea Guvernului nr. 610/2018, proiectul se transmite Cancelariei de Stat spre promovare. Proiectul urmează să fie plasat pe pagina web a Ministerului Economiei, la rubrica ”Transparență decizională/Anunțuri privind consultări publice”, precum și pe pagina guvernamentală [www.particip.gov.md](http://www.particip.gov.md), urmare examinării acestuia în cadrul ședinței secretarilor generali. |
| **8. Constatările expertizei anticorupție** |
| Informația privind constatările expertizei anticorupție va fi inclusă după recepționarea rezultatelor expertizei respective. |
| **9. Constatările expertizei de compatibilitate** |
| Nu este necesar.  |
| **10. Constatările expertizei juridice** |
| Proiectul urmează a fi supus expertizei juridice în procesul desfășurării procedurii de avizare.  |
| **11. Constatările altor expertize** |
| Nu a fost identificată necesitatea altor expertize. |

**Secretar de stat Viorel GARAZ**